《西堙晓发》
明代·陆深

日出山雾黄，五月气犹肃。溟濛十里馀，辕马伤局缩。

岂不惮驰驱，所欣恣余目。沈沈树隐岑，稍稍黍抽陆。

仰观云中岫，俯视涧底谷。境深工出奇，地古尚馀朴。

驾言问民风，十稔九无熟。岩嵌时突烟，委复閟土屋。

行行重嗟咨，明光竟遗覆。予本登才贤，幽探事陶育。

抚此晋阳区，孱绵愧食肉。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。